# Dragon Ball

**Dragon Ball** (op Japanesch ドラゴンボール *Doragon Bōru*), och ënnert dem Numm **Dragonball** bekannt, ass eng international erfollegräich Manga-Serie vum japanesche Mangakazeechner Akira Toriyama, déi zanter 1984 gezeechent gëtt a bis 1995 am Anime-Magasin Weekly Shönen Jump publizéiert gouf. *Dragon Ball Franchise* besteet mëttlerweil aus 4 Anime-Serien, 18 Kinofilmer a ville Videospiller. An Europa ass dëse Manga duerch d'Diffusioun vun der Anime-Serie am Club Dorothée op TF1 an den 1980er an 90er Joren, richteg bekannt ginn. Mat 156 Millioune verkaaften Exemplaren a Japan an 230 Millioune verkaaften Exemplare weltwäit ass Dragon Ball no One Piece deen zweet meescht verkaafte Manga vun allen Zäiten.

## Handlung

De Manga *Dragon Ball* beschreift d'Aventüre vum klenge *San-Goku*, dee sech zesumme mat senge Kolleegen op d'Sich no den *Dragon Balls* mécht. Déi ganz Geschicht spillt an enger fiktionaler Welt. Am éischte Band léiere mir de jonke *San Goku* kennen, deen amgangen ass Holz mat sengen Hänn kléng ze schloen. Hien huet en Afeschwanz an ass offesiichtlech vill méi staark wéi aner Jongen a sengem Alter. Nom Doud vu sengem Adoptiv-Papp lieft hien aleng an der Wildnis an ass och nach kengem anere Mënsch begéint. Iegendwann léiert hien d'*Bulma* kennen, wat a senger Fräizäit no den Dragon Balls sicht. De *San Goku* huet och eng vun dësen Draachebullen, mä hie wëll dem *Bulma* s'awer net hannerloossen. Also beschléisse si zesummen den *Dragon Ball* ze sichen. Allerdéngs sinn och nach aner Leit hannert dem *Dragon Ball* hier. De *Yamcha*, e Wüstebanditt a säi Begleeder de Kueder *Pool* an de béisaartege Prënz *Pilaf*. Alleguer hu se nëmmen ee Wonsch: mat den Draachebulle wëlle si de groussen Draach *Shenlong* beschwieren, fir datt hien hinnen e Wonsch erfëllt. D'*Bulma* wënscht sech e feste Frënd, de *Yamcha* wëll endlech seng Angscht viru Fraen iwwerwannen an de *Pilaf* wéilt gär d'Weltherrschaft u sech räissen.

Spéider reesst de *San Goku* op d'Deckelsmoukeninsel wou hien dem Meeschter vun den Deckelsmouke begéint, de *Muten Roshi* . Dësen alen Här ass e Groussmeeschter a verschiddene Kampfsportaarten a soll dem *San Goku* an dem *Kuirin* säi Wëssen a säi Kënne vermëttelen. Op der Insel léiert hien awer och d'Schwäin *Oolong* kennen, dee spéiderhin eng wichteg Roll soll spillen.

De Prënz Pilaf beduckst de *San Goku* a seng Frënn a stibitzt hinnen hir Draachebullen a beschwiert den Draach *Shenlong*. Den *Ooolong* verhënnert allerdéngs, datt de *Pilaf* säi Wonsch äussere kann, andeems hie sech eng ënnescht Box wënscht. Nodeems de Wonsch erfëllt ginn ass, verschwënnt de *Shenlong* an déi 7 Dragon Balls ginn uechter d'Welt zerstreet an déi ganz Sich geet vu vir un.

Op senge weideren Aventüre begéint de *San Goku* awer och nach aneren Kreaturen, déi spéider an der Geschicht eng grouss Roll wärte spillen. Eng vun de Kreaturen ass de *Piccolo*, en Namekianer, deen och sech déi 7 Draachebullen och ënner den Nol räisse wëll. Bei engem grousse Kampfturnéier treffen déi zwee Kontrahenten an der Final openeen. *San Goku* gewënnt des Finall an domat och dat grousst Turnéier.

Scott McCloud - Understanding Comics: the invisible art ISBN 978-0-06-097625-5

Miriam Brunner - Manga ISBN 978-3-8252-3330-3

Jan Baetens, Hugo Frey - The Graphic Novel: An Introduction ISBN 978-1-107-65576-8

Stephan Ditschke,Katerina Kroucheva, Daniel Stein - Comics: Zur Geschichte und Theorie eines populärkulturellen Mediums ISBN 978-3-8376-1119-9

## Um Spaweck

## Umierkungen